लीना/ पटना। बिहार विधानसभा के अध्यक्ष विजय कुमार चौधरी ने आज कहा है कि बिना महिला प्रतिनिधि के अब बिहार विधानसभा प्रेस सलाहकार समिति का गठन नहीं होगा। पटना में साउथ एशियन वूमेन इन मीडिया, स्वाम, की ओर से ‘घरेलू हिंसा, सामाजिक मान्यता और मीडिया की भूमिका’ विषय पर ऑक्सफैम के सहयोग से आयोजित एक दिवसीय कार्यशाला को संबोधित करते हुए श्री चौधरी ने कहा कि समाजिक बदलाव के लिए केवल कानून बनाने से ही कुछ नहीं होता। कानून की सफलता के लिए लोगों के बीच जागरूकता जरूरी है। साथ ही समाज में व्याप्त दोहरी मानसिकता को भी छोड़ना होगा। उन्होंने इन मुद्दों पर मीडिया रिर्पोटिंग के तरीके पर भी सवाल उठाया।